b"\n_START_ARTICLE_\nArnau Puig i Grau\n_START_SECTION_\nBiografia\n_START_PARAGRAPH_\nEs llicenci\xc3\xa0 en filosofia a la Universitat de Barcelona, i del 1956 al 1961 s'especialitz\xc3\xa0 en sociologia de la cultura i de l'art a la Universitat de la Sorbona (Par\xc3\xads), on fou fortament influ\xc3\xaft per l'existencialisme. Fou un dels principals impulsors de l'avantguardisme a Catalunya._NEWLINE_Fund\xc3\xa0 les revistes Algol i Dau al Set, de la qual en sort\xc3\xad el grup d'art del qual en fou te\xc3\xb2ric. Ha col\xc2\xb7laborat a Siglo 20, C\xc3\xbapula, Pres\xc3\xa8ncia, La Vanguardia, Nueva Forma, i El Pa\xc3\xads, i ha exercit la cr\xc3\xadtica a Revista Europa, Gazeta del Arte, Batik, Avui i Artes Pl\xc3\xa1sticas. Del 1964 al 1975 fou president del Cercle Maillol de l'Institut Franc\xc3\xa8s de Barcelona. Ha estat professor a la facultat de filosofia i lletres de la Universitat de Barcelona i de la Universitat Aut\xc3\xb2noma de Barcelona i ha estat catedr\xc3\xa0tic d'est\xc3\xa8tica a l'Escola T\xc3\xa8cnica Superior d'Arquitectura de Barcelona._NEWLINE_Fou director de l'Institut d'Hist\xc3\xb2ria i Arqueologia del Consell Superior d'Investigacions Cient\xc3\xadfiques a Roma. El 1992 va rebre la Creu de Sant Jordi, el 2003 el premi de l'Associaci\xc3\xb3 Catalana de Cr\xc3\xadtics d'Art i el 2004 la medalla al m\xc3\xa8rit cultural de l'Ajuntament de Barcelona. \xc3\x89s membre d'honor de la Reial Acad\xc3\xa8mia Catalana de Belles Arts de Sant Jordi i col\xc2\xb7laborador habitual de la revista Bonart._NEWLINE_El 2012 fou guardonat amb el Premi Nacional a la Traject\xc3\xb2ria Professional i Art\xc3\xadstica, concedit per la Generalitat de Catalunya. \xc3\x89s patr\xc3\xb3 de la Fundaci\xc3\xb3 Joan Brossa. Va ser parella de la ballarina i core\xc3\xb2grafa Consol Villaub\xc3\xad i Pons, amb qui va col\xc2\xb7laborar en alguns projectes."